Ek sien pas dinge (bv.  ) wat ek dink nie ideaal is vir artikels hier nie. Dit bevat stellings wat amper noodwendig oor tyd verkeerd gaan word en later werk gaan vereis. In onderwerpe wat minder aandag geniet, kan dit dalk vir lank sulke tekens van veroudering behou, en dit sal jammer wees. As mense saamstem, dink ek kan ons probeer om daarna op te let, veral in die bydraes van nuwer medewerkers. Ek glo ons moet in meeste artikels skryf vir die toekoms, en dus konstruksies met "tans" (en soortgelyk) herbewoord, of dalk heeltemal sulke afdelings heroorweeg. Ek hoop natuurlik met so 'n aanslag sal artikels geleidelik al hoe minder onderhoud verg sodat ons die toenemende aantal artikels kan hanteer (daar sal natuurlik wel plekke wees waar inligting noodwendig verander). Ek dink dit is piekfyn as artikels hier minder aktuele sake en statistiek bevat as ons nie seker is dat iemand die inligting op datum gaan hou nie. Ek is seker daar sal 'n paar uitsonderings wees, maar hoe klink dit vir 'n algemene riglyn? --Alias (kontak) 15:55, 12 Julie 2016 (UTC)
Buiten natuurlik dat aftreeoord een woord is en 'n mens op 'n dorp woon, nie in nie. Morne (kontak) 17:50, 12 Julie 2016 (UTC)
Maar pasop tog net dat die verlede nie skielik wel die toekoms word nie. Toe ek gistermiddag oor RSG hoor "Pokémon Go" het die wêreld skielik weer op hol (letterlik), herinner dit my aan die groot slag wat Simba Chips met daardie bemarkingsfoefie geslaan het (as ek nie van beter geweet het nie, sou ek kon sweer ons drie Kettingwinkels PnP, Spar en Checkers het TANS (let op my handtekening) daar inspirasie gaan uitput). 'n Mens onthou die klewerige, olierige stuk plastiekomhulsel van kaas-en-uie nou nog tussen jou vingers. En haai, daardie tyd was die skoolsale stampvol soos daar vreeslik debat gevoer is oor die demone in daardie verleidelike pakkies Chips, want die Kartel kinders het mekaar op die skoolterrein blou gemoker en Tazo's helder oordag gesteel van hul liewe maatjies. Want kinders is nou eenmaal jaloerse en hebsugtige klein bliksempies, nes hul rolmodelouers. Die trane, bloed en oorwinningskrete oor nog 'n torinkie "by my versameling" was harder as die kerkklokgelui op 'n Sondag. Die riemtelegram vertel 'n ander storie: Selfs Pikachu het aan 'n kleintjie verskyn wat voortdurend nagmerries gekry het; toe mamma die speelgoed in die vuur verbrand was alles oor. Dit was alles dag en datum in die jare 2000-2001. In Anno 2016 moker en besteel hulle mekaar nog steeds, om soortgelyke redes.
Op 'n veel ernstiger noot: as die artikel handel oor 'n onderwerp wat jy met jou gesonde verstand weet nog ten minste 5 jaar gaan neem om uitgespook te word (of, vir ewig), soos of die Kaapse luiperd nou 'n ondersoort/subspesie is of nie (want daar is 'n groep wat dit erken wil hê en die wetenskap se reëls dubbel en dwars sal buig om hul sin te kry; maar steeds onwetenskaplik is), dan hou ons die skouspel maar op "tans".Suidpunt (kontak) 19:22, 12 Julie 2016 (UTC)
Binne Wikipedia en die inligtingstegnologie word die woord purge gebruik om die aksie te beskryf waarby die kasgeheue van ŉ sekere objek, skoongemaak word sodat dit weer gevul kan word met die gewysigde of nuutste vorm van die objek. Ander items/objekte wat dan van die objek gebruik maak kry dan die nuutste weergawe eerder as die vorige ge-kasde (geen idee of die woord wettig is nie, vir cahced) weergawe. In Wikipedia natuurlik is dit veral die geval by sjablone en afbeeldings.
My vraag: Wat sal die beste Afrikaanse woord wees vir purge? Veral vir gebruik in hierdie Wikipedia vorentoe.
Dankie almal vir die terugvoer. Alias, jammer ek moes dalk eers gewaarsku het voor ek by die skuifdeur ingestorm het met die gaar vleis, die braaibroodjies moet nog aanmekaar gesit word. Ek is spesifiek op soek na kort bondige benaming soos vir byvoorbeeld 'n opskrif vir die verskynsel, of waarop geklik kan word as skakel in 'n dokumentasieblad vir 'n sjabloon. Die idee is om 'n term of woord(e) te gebruik wat hier algemeen die norm is en in die toekoms dan 'n mate van standaard kan wees. Ek dink Frank het my vraag beantwword. Indien daar geen besware is nie sal ek voortgaan met "wis (die/van) kas(geheue)". Dit is dalk nou nie 'n kwessie van lewensbelang nie maar aangesien daar nie 'n oorverdowende hoeveelheid Afrikaanse rekenaarterminologiebronne bestaan nie kan die Afrikaanse Wikipedia dalk 'n belangrike rol speel verder aan.
Nadat julle sekerlik die afgelope paar dae die produktiewe gesprek tussen my en JCIV dopgehou het (het ons?), het ek gewonder of ons nie 'n Wikipedia Projekblad moet begin vir onderskrifte in Afrikaans nie. Beskou dit as opdragte "op aanvraag" / "on demand". Ons sal die moeilikhede onder die oë moet sien. Dalk is ons die eerste Wikipedia wat hierdie projek loods, dalk nie.
Die feit dat ons gehoorgestremdes help is 'n uiters inklusiewe benadering. Daar is Afrikaanssprekende dowes wat nie 'n woord op televisie kan begryp nie. e-Nuus beskik oor geen Afrikaanse tolk nie en die onderskrifte word slegs gebruik indien 'n vreemdetaalsprekende, soos Angela Merkel, aan die woord is; andersyds word die toespraak oorgeklank. Ek vind die gebrek aan onderskrifte vreemd, aangesien die verslaggewers immers vanaf digitale media voorlees, en die nuusleser 'n digitale teleprompter gebruik: die teks is reeds digitaal, dit hoef net oorgeplak te word onderaan die opgelaaide video op YouTube. Die enigste uitsonderings is regstreekse onderhoude, soos by Robinson Regstreeks. Of skielike en onverwagse nuusflitse ("ons het pas verneem" / "just in"). KykNET plaas, net soos die SAUK, slegs Engelse onderskrifte by hul sepies en rolprente. Goed, jy kan natuurlik Engelse en Afrikaanse onderskrifte gelyk uitsaai soos dit doodgewoon in België is met Frans en Nederlands; iets wat die Suid-Afrikaanse kyker aanvanklik vreemd sal vind. Of is daar reeds 'n funksie op jou DStv-dekodeerder waar jy jou onderskriftetaal kan instel?
Ek het die Wolwedans in die skemer-DVD verlede jaar gekoop. Die onderskrifte was alleen in Engels. Hierdie jaar weet ek van Ballade vir 'n enkeling, waarvan die onderskrifte sowel in Afrikaans as Engels verkrygbaar is. Dit is presies waarna ek soek: ek sien vordering.
Die vorige punt bring 'n nuwe probleem mee: verkies ons volledige sinne, of raampie-vir-raampie? Dit gaan afhang van die spoed van die spreker. As dit 'n stadige liedjie is, kan dit raampie-vir-raampie wees. Ongelukkig kan ons net in paragrawe dink. Vir kletsrym en nuusberigte (dink aan Deutsche Welle se stadige nuusvoorlesings vir aanleerders) soek ek verkieslik 'n hele sin voor my. By laasgenoemde kan ons nogal heelwat behulpsaam wees. In ieder geval is die kans steeds daar dat die leser/hoorder die pad byster kan raak.
Ek het gister na 'n onderhoud met Milla Jovovich in Russies geluister. Dit was 'n tipiese geselsprogram - drie tot vier mense praat gelyk en val mekaar in die rede. Die onderskrifskrywer het heelwat vierspraak (???) nie vertaal nie. Dit is geweldig steurend, maar so is die mensdom nou maar. By 'n sepie praat elke mens mos met kommas, punte, pouses, rustekens en goed geartikuleerde stemme. Met starende oë wat sê: "Verdomp, nou is dit jou beurt om te praat!", en oë wat terugkyk: "O, hel, ja - ek het my woorde vergeet!".
Ek is bewus van vorige oorklankings (in Afrikaans) waar jy vroeër die oorspronklike produk regstreeks met jou oorfone kon beluister. Voorbeeld: jy luister 'n oorgeklankte Franse televisiereeks in Afrikaans, kyk na die beeld, stel die klank sagter, prop die oorfone by die televisie in en luister die oorspronklike Franse tweegesprek. Kan dit nog gedoen word?
Wat is die kopiereg op die materiaal? Dit maak nie vir my onmiddellik sin dat dit 'n Wikipedia-projek is nie, of hoe? --Alias (kontak) 11:53, 19 Julie 2016 (UTC)